钦定古今图书集成/明伦汇编/官常典/第761卷 > 张伯鲸
## 钦定古今图书集成/明伦汇编/官常典/第761卷 > 张伯鲸

按《明外史》本传：“伯鲸，字绳海，江都人。万历四十四年
进士。历知会稽、归安、鄞三县。天启中大计，调补卢氏。
崇祯二年，稍迁户部主事，出督延、宁二镇军储。自黄
甫川西抵宁夏，千二百里，不产五谷，刍粟资内地。贺
兰山沿黄河汉唐二渠，东抵花马池，素沃野，亦荒芜
甚。伯鲸疏陈其状，为通商惠工，转菽麦。又仿边商中”
盐意，立官市法以招之，军民称便。大盗起延绥，伯鲸
参巡抚张福臻筹画，俘获渠魁不沾泥，遂擢兵备佥
事，辖榆林中路。击破贺思贤，斩一座城。金翅鹏败套
寇于长乐堡。巡抚陈奇瑜上其功，诏进三阶为右参
政，仍视兵备事。七年二月，奇瑜迁总督，遂擢伯鲸右佥都御史代之。插汉部长合套寇入犯双山、鱼河二
堡。督总兵王承恩等分道邀击，大破之，斩首三百有
奇。伯鲸莅延绥，久，视民若子，以拾遗论罢，民大失望。
寻论延绥功，有诏起用，荫子锦衣千户。十年七月，杨
嗣昌议大举讨贼，遣户部一侍郎驻池州，专理兵食，
简两司官自随。帝以命傅淑训。明年，淑训以忧去，即
家起伯鲸代之，如淑训官。时熊文灿定计抚贼，贼多
就抚。十二年春，伯鲸以贼势渐衰，请汰兵节饷，不许。
其秋，抚事败，嗣昌自出督师，移伯鲸襄阳。文灿之被
逮也，言剿饷不至者六十馀万，伯鲸坐贬秩。两司官
王扬基、李为珩白衣视事。其后嗣昌讨贼无功，贼益
不可制。帝数诏廷臣举知兵者，多推伯鲸。十五年召
为兵部添设左侍郎。明年夏，左侍郎冯元飙拜尚书，
遂以伯鲸代。元飙在告，伯鲸摄部事。召对万岁山，步
行，中寒，足疾大作，伏地不能起。帝命中官扶出，遂以
疾乞休。未出京而京城陷，微服遁还。福王立于南京，
伯鲸家居不出。后扬州被围，与当事分城固守。城破，
自经死。